डॉक्टर प्रकाश कोठारी,

सेक्सोलॉजिस्ट

सवाल : मेरी शादी को एक साल हुआ है लेकिन अब तक सहवास नहीं हुआ है। हनीमून पर जब हम पति-पत्नी गए थे तब पति ने कहा कि लौट कर आगे बढ़ेंगे। लेकिन, घर वापसी के बाद भी यह टलता रहा। वह सुबह मंदिर जाते हैं और रात को सहवास के वक्त उन्हें देवी-देवता दिखने लगते हैं। उस दौरान ऐसा भी होता है कि उन्हें प्राइवेट पार्ट्स गंदे और अपवित्र लगते हैं। मुझे छूने के बाद वह इसीलिए कई दफा हाथ धोते हैं। पूछने पर कहते हैं कि मुझे सेक्स की इच्छा तो होती है लेकिन यह बरकरार नहीं रह पाती क्योंकि देवताओं का ख्याल मन से जाता ही नहीं। मैं उनके इस ऑब्सेशन से बेहद परेशान रहती हूं। क्या करूं?

- एक पाठिका



जवाब : जहां तक मेरा ख्याल है, आपके पति की समस्या शारीरिक न होकर मानसिक है। ऐसे कई मरीज हैं, जिनको सेक्स की इच्छा तो होती है, लेकिन उस दौरान उनके सामने कोई-न-कोई दिमागी भटकाव आ जाता है। आपके पति के मामले में यह देवी-देवता के प्रति उनकी भक्ति है। मेडिकल की भाषा में कहें तो यह ऑब्सेसिव कम्पलसिव डिसऑर्डर (ओसीडी) है। इससे किसी भी शख्स को सेक्स के दौरान उससे हटकर खयाल आते हैं और वे ख्यालात इतने असरदार होते हैं कि दिमाग सेक्स से हट कर उस ओर चला जाता है।



ऐसे मरीजों को Fluvoxamine (50mg) रात में एक बार दें और हफ्ते भर बाद अगर बदलाव न हो तो एक गोली सुबह भी दी जा सकती है। जरूरत महसूस हो तो गोलियां और भी बढ़ाई जा सकती हैं। यह देखा गया है कि 6 हफ्ते में ज्यादातर मामलों में ऐसी परेशानी खत्म हो जाती है और सहवास सहज हो जाता है।



नोट : यह दवाई किसी मनोचिकित्सक की सलाह से ही लें। यहां दवा का जेनरिक नाम बताया गया है। बाजार में यह अलग-अलग ब्रैंड नेम से मिलती है।

अगर आप जानकारी से भरपूर ऐसे ही दूसरे लेख पढ़ना चाहते हैं तो आप हमें फेसबुक पर Like और ट्विटर पर Follow करें:



फेसबुक पर Like करने के लिए यहां क्लिक करें



ट्विटर पर Follow करने के लिए यहां क्लिक करें